CELEX: 32020R1477
Language: bg
Date: 2020-10-14 00:00:00
Title: Делегиран регламент (ЕС) 2020/1477 на Комисията от 14 октомври 2020 година за изменение на Регламент (ЕИО) № 95/93 на Съвета по отношение на временното удължаване на срока на действие на извънредните мерки за отстраняване на последиците, причинени от пандемията от COVID-19 (текст от значение за ЕИП)

15.10.2020   
               
               
                  BG
               
               
                  Официален вестник на Европейския съюз
               
               
                  L 338/4
               
            
         ДЕЛЕГИРАН РЕГЛАМЕНТ (ЕС) 2020/1477 НА КОМИСИЯТА
         от 14 октомври 2020 година
         за изменение на Регламент (ЕИО) № 95/93 на Съвета по отношение на временното удължаване на срока на действие на извънредните мерки за отстраняване на последиците, причинени от пандемията от COVID-19
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕИО) № 95/93 на Съвета от 18 януари 1993 г. относно общите правила за разпределяне на слотовете на летищата в Общността (1), и по-специално член 10а, параграф 4 от него,
         като има предвид, че:
         
                     (1)
                  
                  
                     Пандемията от COVID-19 доведе до рязък спад на въздушното движение в резултат от значително намалялото търсене и преките мерки, предприети от държавите членки, както и от трети държави, за да бъде ограничена пандемията.
                  
               
                     (2)
                  
                  
                     Тези обстоятелства са извън контрола на въздушните превозвачи и последващото доброволно или задължително анулиране на въздушни услуги от тяхна страна е необходима или законосъобразна реакция при тези обстоятелства.
                  
               
                     (3)
                  
                  
                     Регламент (ЕИО) № 95/93 беше изменен с Регламент (ЕС) 2020/459 на Европейския парламент и на Съвета (2), за да се защити финансовата стабилност на въздушните превозвачи и да се предотврати отрицателното въздействие върху околната среда в резултат от извършването на празни или полупразни полети само с цел да бъдат запазени свързаните с тях летищни слотове. С посоченото изменение се предвижда, че координаторите на слотове следва да считат слотовете, разпределени за периода от 1 март 2020 г. до 24 октомври 2020 г., за използвани от въздушния превозвач, на който са били разпределени първоначално.
                  
               
                     (4)
                  
                  
                     С Регламент (ЕС) 2020/459 също така се предоставят делегирани правомощия на Комисията да изменя периода, посочен в член 10а от Регламент (ЕИО) № 95/93, когато Комисията установи въз основа на данни, публикувани от Евроконтрол, който е управителният орган на мрежата за мрежовите функции за управление на въздушното движение в Единното европейско небе, че намаляването на нивото на въздушното движение в сравнение с нивото през съответния период на предходната година е трайно и е вероятно това състояние да продължи, както и въз основа на най-надеждните налични научни данни установи, че тази ситуация е резултат от въздействието на избухването на COVID-19.
                  
               
                     (5)
                  
                  
                     В съответствие с член 10а, параграф 5 от Регламент (ЕИО) № 95/93 Комисията представи на Европейския парламент и на Съвета обобщен доклад по този въпрос до 15 септември 2020 г., в който беше констатирано, че са изпълнени условията по член 10а, параграф 4 за изменение на периода, посочен в параграф 1 от същия член.
                  
               
                     (6)
                  
                  
                     Въпреки постепенното увеличение, нивата на въздушното движение са все още ниски в сравнение със същия период на 2019 г., както се вижда от данните на Евроконтрол, а въздушното движение през август 2020 г. все още е с 47 % по-слабо в сравнение с август 2019 г. Независимо от трудностите при точното предвиждане на процеса за възстановяване на нивата на въздушното движение логично е да се очаква, че в близко бъдеще положението няма да се промени. Въз основа на сценарий за координиран подход на Евроконтрол (при допускане на общ подход за въвеждане на оперативни процедури и премахване на националните ограничения) се очаква, че през февруари 2021 г. въздушното движение ще бъде по-слабо с 15 % в сравнение с февруари 2020 г. При сценария за некоординиран подход (липса на общ подход за въвеждане на оперативни процедури и премахване на националните ограничения) спадът на въздушното движение през съответния период се очаква да бъде с 25 %.
                  
               
                     (7)
                  
                  
                     Трайното намаляване на въздушното движение е резултат от въздействието на пандемията от COVID-19. Наличните данни относно доверието на потребителите след COVID-19 показват, че докато през април 2020 г. около 60 % от респондентите са посочили, че вероятно ще се върнат към пътуване с въздушен транспорт в рамките на няколко месеца след затихването на пандемията, през юни 2020 г. този процент е спаднал до 45 %. Наличните данни показват връзка между пандемията от COVID-19 и потребителското търсене на въздушен превоз.
                  
               
                     (8)
                  
                  
                     Данни на Световната здравна организация показват, че броят на регистрираните случаи в Европа за един ден е достигнал своя връх на 1 април 2020 г. с 43 326 нови случая. В периода от май до средата на юли 2020 г. темпът е намалял, като през повечето дни са регистрирани по-малко от 20 000 нови случая. Към края на август 2020 г. обаче броят отново се е увеличил, като през голяма част от дните са регистрирани повече от 30 000 нови случая.
                  
               
                     (9)
                  
                  
                     Седмичният доклад за наблюдение на Европейския център за профилактика и контрол върху заболяванията (ECDC) показва, че от 26 август 2020 г. обявените случаи за период от 14 дни за ЕС/ЕИП и Обединеното кралство е 46 (диапазон за отделните държави: 2—176) на 100 000 души население. Това число нараства в продължение на 38 дни. В България, Чехия, Гърция, Полша, Румъния и Словакия напоследък се е увеличил броят на лекуваните в болнични заведения и/или в отделения за интензивно лечение и/или броят на новоприетите във връзка с COVID-19.
                  
               
                     (10)
                  
                  
                     През септември 2020 г. ECDC прогнозира, че рискът от по-нататъшна ескалация на COVID-19 във всички държави от ЕС или ЕИП и в Обединеното кралство е умерен (за държавите, които продължават да прилагат и да изискват спазването на множество от мерки, в т.ч. физическо дистанциране, и разполагат с достатъчен капацитет за проследяване на контактите и за тестване) и много висок (за държавите, които не прилагат или не изискват спазването на множество от мерки, в т.ч. физическо дистанциране, и не разполагат с достатъчен капацитет за проследяване на контактите и за тестване).
                  
               
                     (11)
                  
                  
                     Ограниченията на въздушните превози, въведени от някои държави членки в резултат на санитарните и здравните мерки, свързани с COVID-19, също оказват влияние върху доверието на потребителите и произтичащото търсене на въздушни превози. Въпреки че броят на тези ограничения за въздушните превози е намалял в началото на лятото на 2020 г., някои държави членки въведоха нови ограничения по отношение на полетите от септември 2020 г., които съвпадат с новото увеличаване на случаите на COVID-19 в редица държави членки.
                  
               
                     (12)
                  
                  
                     С оглед на съществуващите резервации на полети и на епидемиологичните прогнози може основателно да се очаква, че през предстоящия зимен летателен сезон — от 25 октомври 2020 г. до 27 март 2021 г., ще има значителен брой отменени полети, дължащ се на пандемията от COVID-19. Неизползването на слотове, разпределени за посочения период, не следва да води до загуба на възможностите, с които въздушните превозвачи биха разполагали при други обстоятелства съгласно член 8, параграф 2 и член 10, параграф 2 от Регламент (ЕИО) № 95/93.
                  
               
                     (13)
                  
                  
                     Поради това е необходимо да се удължи периодът на изключението от изискването, съдържащо се в посочените разпоредби за използване в определена степен на въпросната серия от слотове, след летния летателен сезон на 2020 г., за да се обхване целият зимен летателен сезон 2020/2021, т.е. за периода от 25 октомври 2020 г. до 27 март 2021 г.
                  
               
                     (14)
                  
                  
                     Настоящият делегиран регламент се предвижда да влезе в сила след края на периода, предвиден понастоящем в член 10а, параграф 1 от Регламент (ЕИО) № 95/93. За да се избегне правна несигурност, по-специално по отношение на координаторите на слотове и въздушните превозвачи, настоящият регламент следва да бъде приет съгласно процедурата по спешност, подробно изложена в член 12б от Регламента за слотовете, и следва да влезе в сила по спешност в деня след деня на публикуването му в Официален вестник на Европейския съюз,
                     
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 10а, параграф 1 от Регламент (ЕИО) № 95/93 се заменя със следното:
            
                        „1.
                     
                     
                        За целите на член 8, параграф 2 и член 10, параграф 2 координаторите считат слотовете, разпределени за периода от 1 март 2020 г. до 27 март 2021 г., за използвани от въздушния превозвач, на който са били разпределени първоначално.“
                     
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 14 октомври 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 14, 22.1.1993 г., стр. 1.
         
            (2)  Регламент (ЕС) 2020/459 на Европейския парламент и на Съвета от 30 март 2020 г. за изменение на Регламент (ЕИО) № 95/93 на Съвета относно общите правила за разпределяне на слотовете на летищата в Общността (OВ L 99, 31.3.2020 г., стp. 1).